text: Cambodja lliura a Tailàndia l'excandidat de PxC sospitós d'assassinat | NacióManresa
  per EFE, 8 de febrer de 2016 a les 14:05 |
  El català Artur Segarra, excandidat per PxC a les eleccions municipals de Manresa el 2007, i principal sospitós de l'assassinat de l'empresari David Bernat, ha estat lliurat aquest dilluns a les autoritats de Tailàndia després de ser detingut diumenge a Cambodja, han informat a EFE fonts policials.
  Segarra, de 37 anys i veí de Barcelona, va ser detingut diumenge a la localitat costanera de Sihanoukville, al sud de Cambodja, després de ser reconegut en un restaurant per una parella d'espanyols, que van donar l'alerta a la policia. El presumpte autor del crim va ser traslladat per carretera cap a la localitat fronterera de Koh Kong, on va ser lliurat a les autoritats tailandeses, que han anunciat que viatjaran amb Segarra aquesta tarda a Bangkok.
  El cap de la investigació policial, el general Panya Mamen, ha declarat a EFE que s'ha emès una ordre d'arrest contra Segarra per assassinat premeditat i ocultació de proves, entre d'altres càrrecs. El policia ha detallat que les declaracions de la parella de Segarra van ser "molt útils" en la investigació. La noia, Pridsana Saeng-ubon, va ser detinguda i interrogada dissabte, cosa que va permetre a la policia trobar l'apartament a Bangkok en què creu que Bernat va ser retingut i assassinat.
  Segarra va fugir de Tailàndia divendres passat dia 5, en ser identificat per un grup de tailandesos que veia les notícies quan es trobava sopant juntament amb la seva parella tailandesa a la província de Surin, que confronta amb Cambodja. El vehicle de fugida, una motocicleta vermella de la marca Honda, va ser trobat abandonat prop de la frontera el matí de dissabte per les autoritats tailandeses. Segons la investigació forense, Bernat, d'uns 40 anys i natural de l'Albi (les Garrigues), va morir per asfíxia entre el 25 i el 27 de gener després de ser torturat.